י"ח בכסלו התשפ"ב

22 בנובמבר 2021

4700-1047-2021-000734

הודעה לעיתונות

חברי ועדת החקירה הממלכתית לחקר אסון הר מירון גיבשו המלצות ביניים להיערכות בטוחה להילולת ל"ג בעומר תשפ"ב והעבירו אותן לראש הממשלה. יושבת ראש הוועדה, נשיאת בית המשפט העליון בדימוס מרים נאור, אמרה עם מסירת ההמלצות:

"אדוני ראש הממשלה, שרים נכבדים,

אנו מתכבדים להגיש את המלצות הביניים של ועדת החקירה הממלכתית לחקר אסון הר מירון.

ראשית, אני מבקשת לשלוח בשם חברי הוועדה תנחומים כנים לבני משפחות ההרוגים, ולאחל רפואה שלמה ומהירה לפצועים בגוף ובנפש.

בחודשים הספורים שחלפו מאז הוקמה הוועדה אספנו חומר רב, שמענו יותר מחמישים עדים הנוגעים בדבר, וביקרנו פעמיים בקבר הרשב"י במירון. למדנו עד כמה ייחודי ומורכב הוא אירוע ההילולה, וכי ההכנות אליו אורכות חודשים ארוכים. אנו רואים חובה להקטין ככל הניתן את הסיכון לשלום המשתתפים באירוע, ולצורך כך על הגורמים המעורבים להחל בהכנות לל"ג בעומר הקרוב ללא דיחוי. לכן בחרנו לפרסם בדחיפות את המלצות הביניים, המתמקדות באירוע הקרוב ובו בלבד.

אנו ממליצים כי הממשלה תמנה את אחד משרי הממשלה לאחראי על האירוע. עוד אנו ממליצים לנקוט צעדים דחופים לשיפור תשתיות והסרת מפגעי בטיחות, וכן על מספר דרכים בהן ניתן להתמודד עם צפיפות הקהל בשטח ההר במהלך ההילולה.

כעת תמשיך הוועדה לחקור בהתאם למנדט שניתן לה על ידי הממשלה – הן במבט אל העבר, לרבות מכלול היבטי האסון שהתרחש במירון בתשפ"א, והן במבט הצופה פני עתיד.

חשוב לנו להדגיש, כי לנגד עינינו עמדה המסורת ארוכת השנים סביב הילולת ל"ג בעומר וחשיבותה עבור העולים למירון. עם זאת, עמד לנגד עינינו גם המחיר הכבד מנשוא שגבה האסון שהתרחש, וההכרח בשינוי שיבטיח שלומם של העולים למירון, וימנע הישנותם של אסונות בעתיד.

אנו יודעים כי ל"ג בעומר תשפ"ב ייראה אחרת, ומבינים כי זהו לא שינוי פשוט. עם זאת, מהתמונה שנפרשה בפני הוועדה בחודשים האחרונים עולה כי זוהי ככל הנראה "שעת רצון" לשינוי ואנו מקווים שהממשלה תזכה לשיתוף פעולה מלא ביישום ההמלצות לאלתר, כך שיתקיים כבר השנה במירון הציווי המקראי "*וְנִשְׁמַרְתֶּם מְאֹד לְנַפְשֹׁותֵיכֶם".*

**ההמלצות המלאות זמינות לעיון באתר ועדת החקירה הממלכתית, לחצו כאן לכניסה.**

בברכה,

נעמה שחר, עו"ד

דוברת ועדת החקירה הממלכתית לחקר אסון מירון